Solbergtårnet rasteplass

Solbergtårnet rasteplass er en rasteplass ved Europavei 6 i Skjeberg i Østfold. Rasteplassen ble åpnet i 2010 og  er et samarbeidsprosjekt mellom Statens vegvesen som byggherre og Østfold fylkeskommune og Sarpsborg og Fredrikstad kommuner. Prosjektet ble initiert i forbindelse med utbyggingen av firefelts E6.

Tårnet ble bygget i tidsrommet desember 2009 – august 2010. Arkitekten, Todd Saunders, har tegnet Solbergtårnet i samarbeid med Sweco og kostnaden for prosjektet var 47 millioner kroner.«Den rustaktige overflaten på det 30 meter høye tårnet beskytter stålet mot vær og vind. Kostnaden har totalt kommet på 47 millioner kroner.», fra «Norges dyreste rasteplass?», artikkel i Halden Arbeiderblad, 27. august 2010

Solbergtårnet rasteplass ligger ved Solbergkrysset i Skjeberg, i et viktig kulturhistorisk område med flere helleristninger. Utsiktstårnet er 30 meter høyt og universelt utformet. Ved Solbergtårnet rasteplass finnes en hage med små informasjonshus. Det skaper mulighet for stillhet og ro i kontrast til farten på E6. Moderne design i et  oldtidslandskap, sammen med bildehistorie fra istid til nåtid, er ment å vekke undring og refleksjon. En lang rampe inviterer til en reise gjennom tiden, med bilder, symboler, tekst og ikoner som er frest ut i stålveggen.

Tårnet ble i 2016 nominert til Sløseriprisen.«Millioner av skattekroner gikk til et tårn mellom E6 og jorder i Østfold.», fra «Rasteplassen får jeg helt frysninger av», artikkel på Nettavisen.no, 22. januar 2016

 Tekniske spesifikasjoner 
I tårnet og rasteplassen er det benyttet 4 hovedmaterialer:

 synlig betongflater innvendig i tårnet
 canadisk kvistfritt cedertre av høy kvalitet, som er benyttet til fasadene inn mot hagen
 cortenstål er benyttet på utvendige fasader og infohus, overflaten på platene vil få et rustbelegg
 store glassfasader i tårnet som gir god utsikt

Solbergtårnet rasteplass vant i 2011 Arnstein Arneberg pris for fremragende arkitektur.

 Referanser 

 Eksterne lenker 
 Om Solbergtårnet rasteplass, fra Statens vegvesens nettsider
 Pris til tårn med kulturutsikt, fra tidsskriftet arkitektnytt

Kategori:Byggverk i Sarpsborg
Kategori:Byggverk fullført i 2010
Kategori:Tårn i Norge
Kategori:Rasteplasser